422/2003 Z.z. 

OPATRENIE

Ministerstva školstva Slovenskej republiky 

z 9. októbra 2003 

o úprave dispozičných oprávnení správcov majetku štátu v zriaďovateľskej pôsobnosti Ministerstva školstva Slovenskej republiky pri nakladaní s majetkom štátu 

(konsolidované znenie)

	Ministerstvo školstva Slovenskej republiky (ďalej len "ministerstvo") podľa § 8a ods. 2 zákona Národnej rady Slovenskej republiky č. 278/1993 Z.z. o správe majetku štátu v znení zákona Národnej rady Slovenskej republiky č. 374/1996 Z.z. (ďalej len "zákon") ustanovuje: 

§ 1 

	Toto opatrenie sa vzťahuje na správcov majetku štátu (ďalej len "správca") v zriaďovateľskej a vecnej pôsobnosti ministerstva, ktorými na účely tohto opatrenia sú 
 
a) štátne rozpočtové organizácie a štátne príspevkové organizácie zriadené ministerstvom, 1) 
 
b) Štátna školská inšpekcia, 2) 
 
c) Agentúra na podporu výskumu a vývoja, 3) 
 
d) krajské školské úrady, 4) 
 
e) školy a školské zariadenia v zriaďovateľskej pôsobnosti krajského školského úradu. 4) 
 
§ 2 

Osobitné ponukové konanie pri prevode hnuteľných vecí štátu 

(k § 8a ods. 6 písm. h) zákona) 

	Povinnosť vykonať osobitné ponukové konanie podľa § 8a ods. 1 zákona sa na správcov uvedených v § 1 tohto opatrenia vzťahuje, ak 
 
a) predmetom prevodu sú prostriedky výpočtovej, reprodukčnej a telekomunikačnej techniky a dopravné prostriedky s výnimkou prevodu na účely uvedené v § 11 ods. 7 zákona a v § 18i zákona a 
 
b) neuplynulo viac ako päť rokov od dátumu nadobudnutia vecí uvedených v písmene a). 
 
§ 3 

Prevod správy hnuteľných vecí štátu 

(k § 9 ods. 2 zákona) 

	Na platnosť zmluvy o prevode správy hnuteľných vecí štátu sa vyžaduje súhlas ministerstva, ak správcovia uvedení v § 1 tohto opatrenia prevádzajú hnuteľné veci štátu uvedené v § 2 tohto opatrenia do správy iných správcov, ako sú uvedení v § 1 ods. 1 písm. a) zákona. 
 
§ 4 

Zámena správy hnuteľných vecí štátu 

(k § 9 ods. 3 zákona) 

	Na platnosť zmluvy o zámene správy majetku štátu sa vyžaduje súhlas ministerstva, ak správcovia uvedení v § 1 tohto opatrenia zmluvou o zámene správy majetku štátu dávajú hnuteľné veci štátu uvedené v § 2 tohto opatrenia iným správcom, ako sú uvedení v § 1 ods. 1 písm. a) zákona. 
 
§ 5 

Prevod vlastníctva hnuteľných vecí štátu 

(k § 11 ods. 6 zákona) 

	Na platnosť kúpnej zmluvy sa vyžaduje súhlas ministerstva, ak správcovia uvedení v § 1 tohto opatrenia prevádzajú vlastníctvo hnuteľných vecí štátu uvedených v § 2 tohto opatrenia. 
 
§ 6 

Výmena hnuteľných vecí štátu 

(k § 11 ods. 8 a 10 zákona) 

	Na platnosť zámennej zmluvy sa vyžaduje súhlas ministerstva, ak správcovia uvedení v § 1 tohto opatrenia výmenou dávajú hnuteľné veci štátu uvedené v § 2 tohto opatrenia; to neplatí, ak správcovia uvedení v § 1 tohto opatrenia výmenou dávajú hnuteľné veci štátu uvedené v § 2 tohto opatrenia a súčasne výmenou prijímajú nové nepoužívané hnuteľné veci do vlastníctva štátu. 
 
§ 7 

Zrušený od 15.2.2009 

§ 8 

Výpožička majetku štátu 

(k § 13 ods. 10 zákona) 

	(1) Na platnosť zmluvy o výpožičke nehnuteľných vecí štátu uzatvorenej správcami uvedenými v § 1 tohto opatrenia sa vyžaduje súhlas ministerstva, ak sa zmluva uzatvára s osobami uvedenými v § 13 ods. 8 písm. a) a d) zákona. 
 
	(2) Na platnosť zmluvy o výpožičke sa vyžaduje súhlas ministerstva, ak správcovia uvedení v § 1 tohto opatrenia prenechávajú do výpožičky hnuteľné veci štátu iným vypožičiavateľom, ako sú uvedení v § 1 ods. 1 písm. a) zákona. 
 
§ 9 

	Zrušuje sa opatrenie Ministerstva školstva Slovenskej republiky č. 341/2001 Z.z. o úprave dispozičných oprávnení správcov majetku štátu v zriaďovateľskej pôsobnosti Ministerstva školstva Slovenskej republiky pri nakladaní s majetkom štátu. 

§ 10 

	Toto opatrenie nadobúda účinnosť 1. novembra 2003. 

 

Martin Fronc v.r. 

1) § 21 ods. 5 písm. b) zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov. 
 
2) § 12 zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov. 
 
3) § 12 zákona č. 172/2005 Z.z. o organizácii štátnej podpory výskumu a vývoja a o doplnení zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov. 
 
4) § 10 zákona č. 596/2003 Z.z. v znení neskorších predpisov.